તેણે હોટેલ સી-રોકના મેનેજમેન્ટને વિનંતી કરીને એ ચીજો ભેટમાં મેળવી લીધી હતી. પોતાની હોટેલ જે જગ્યાએ ઊભી છે એનો એક વખતનો માલિક ઈસ્ટ ઈન્ડિયા કંપનીનો ગવર્નર આર્થર મેલેટ મૅક્લિન હતો અને હવે તેનો વારસદાર આ હોટેલમાં ઉતર્યો હતો એ બાબત જ હોટેલ મેનેજમેન્ટને પબ્લિસિટી માટે ભારે રોચક લાગી હતી. આર્થરની ચીજો પરત મળતી હોય તો રેવન વૃક્ષની પાસે ઊભા રહીને આઠ-દસ ફોટા પડાવવામાં કે બ્રિટિશ એમ્બેસી દ્વારા થેન્ક્સનો લેટર મોકલાવવામાં જેમ્સને વાંધો ન હતો.